b'\n_START_ARTICLE_\nPozitivna psihologija na delovnem mestu\n_START_PARAGRAPH_\nPozitivna psihologija na delovnem mestu se ukvarja z odkrivanjem in promoviranjem dejavnikov, ki tako posameznikom, kot tudi skupinam omogo\xc4\x8dajo razvijanje in optimalno delovanje. Na  tem podro\xc4\x8dju obstaja mnogo raziskav, ki preu\xc4\x8dujejo dobro po\xc4\x8dutje (angl. well-being) na delovnem mestu, veselje, optimizem in njihove povezave z u\xc4\x8dinkovitostjo na delovnem mestu .\n_START_SECTION_\nPozitivna psihologija\n_START_PARAGRAPH_\nPozitivna psihologija vklju\xc4\x8duje preu\xc4\x8devanje vsega, kar je povezano z zadovoljstvom in njemu sorodnimi pojavi ter se osredoto\xc4\x8da na tisto, kar je dobro in funkcionalno. \xc5\xbdivljenje posameznika \xc5\xbeeli narediti \xc4\x8dim bolj produktivno in izpopolnjeno ter sku\xc5\xa1a prepoznati in razvijati talentirane in nadarjene ljudi. Njen cilj je odvrniti pozornost od napak pri ljudeh in se osredoto\xc4\x8dati na njihove prednosti ter biti sredstvo za poudarjanje in razvijanje dobrega po\xc4\x8dutja, blaginje in dobrega \xc5\xbeivljenja. Dokazano je bilo, da vklju\xc4\x8ditev pozitivnih \xc4\x8dustev tako v vsakdanjem \xc5\xbeivljenju, kot tudi na delovnem mestu pripomore k fleksibilnosti ljudi, u\xc4\x8dinkovitemu re\xc5\xa1evanju problemov ter postavljanju in izbiranju pravih odlo\xc4\x8ditev . _NEWLINE__NEWLINE_Pozitivna psihologija je tako postala izraz, ki se uporablja za spodbujanje in organiziranje raziskav, programov in \xc5\xa1tudij o prednostih, vrlinah, odli\xc4\x8dnosti, uspe\xc5\xa1nosti, pro\xc5\xbenosti ter optimalnem delovanju na splo\xc5\xa1no .\n_START_SECTION_\nPozitivno delovno mesto\n_START_PARAGRAPH_\nDelovno mesto zahteva veliko od posameznika. Nenehna pozornost na detajle ter opravljanje ve\xc4\x8d nalog hkrati, preusmerjajo na\xc5\xa1o pozornost od bistva, zato je pomembno, da se na delovnem mestu dobro po\xc4\x8dutimo. Pozitivnost ustvarja prijetno okolje, v katerem si ljudje \xc5\xbeelijo delati. To bo privedlo do vi\xc5\xa1je ravni u\xc4\x8dinkovitosti  ter posledi\xc4\x8dno do ni\xc5\xbeje ravni odsotnosti z dela. Delovno mesto je torej pomemben vir posameznikovega dobrega po\xc4\x8dutja. Ko je delovno mesto na\xc4\x8drtovano in vodeno tako, da ustvari pomen za zaposlene, so ti na splo\xc5\xa1no bolj zdravi in sre\xc4\x8dni. Slednji so bolj produktivni, ustvarjajo bolj\xc5\xa1e produkte in bolje izvajajo storitve za svoje stranke in druge, s katerim sodelujejo in poslujejo. _NEWLINE_Delo samo po sebi ne more narediti zaposlenega sre\xc4\x8dnega, vendar posameznik ne more biti resni\xc4\x8dno sre\xc4\x8den, \xc4\x8de je pri delu nesre\xc4\x8den. Pozitivno delovno mesto zato predstavlja mesto, ki je posamezniku prijetno in kjer se zaposleni medsebojno razumejo in spo\xc5\xa1tujejo . _NEWLINE_Pozitivna psihologija in s tem pozitivno obna\xc5\xa1anje zaposlenih torej vplivata na odnose v organizaciji ter na njeno uspe\xc5\xa1nost. V organizacijskem smislu je pozitivno obna\xc5\xa1anje tisto obna\xc5\xa1anje, ki je usklajeno z vrednotami v organizaciji, kot so integriteta, odli\xc4\x8dnost, kakovost, timsko delo, razvoj zaposlenih in odprta komunikacija . _NEWLINE__NEWLINE_Dobro po\xc4\x8dutje zaposlenih se nana\xc5\xa1a na fizi\xc4\x8dno in psihi\xc4\x8dno zdravje delovne sile. Z rastjo blaginje v dru\xc5\xbebi, so razlike v dobrem po\xc4\x8dutju ljudi \xc4\x8dedalje manj povezane z njihovimi prihodki in \xc4\x8dedalje bolj z lastnostmi, kot so medsebojni odnosi in zadovoljstvo. Ljudje, ki so visoko na lestvici dobrega po\xc4\x8dutja, imajo vi\xc5\xa1je prihodke in so bolj uspe\xc5\xa1ni na delovnem mestu, kot ljudje, ki so na tej lestvici nizko. Zadovoljni zaposleni so bolj\xc5\xa1i sodelavci \xe2\x80\x93 pomagajo sodelavcem na razli\xc4\x8dne na\xc4\x8dine in imajo bolj\xc5\xa1e socialne odnose. Psihi\xc4\x8dno dobro po\xc4\x8dutje je pomembno za organizacije, saj je njihov glavni motivacijski dejavnik. Zaposleni z visoko stopnjo dobrega po\xc4\x8dutja pove\xc4\x8dujejo uspe\xc5\xa1nost organizacij in jim tako prina\xc5\xa1ajo neposredne koristi. Dobro po\xc4\x8dutje ni stalno in nespremenljivo, zato se morajo v organizacijah vedno truditi, da so njihovi zaposleni zadovoljni .\n_START_SECTION_\nPozitivno organizacijsko vedenje\n_START_PARAGRAPH_\nKoncept temelji na pozitivno orientiranih prednostih \xc4\x8dlove\xc5\xa1kih zmo\xc5\xbenosti in sposobnosti, ki jih lahko merimo, razvijamo in upravljamo v smeri izbolj\xc5\xa1evanja uspe\xc5\xa1nosti in u\xc4\x8dinkovitosti na delovnem mestu. Omenjene zmo\xc5\xbenosti vklju\xc4\x8dujejo samozavest, upanje, optimizem in pro\xc5\xbenost. Cilj je izbolj\xc5\xa1ati \xc4\x8dlove\xc5\xa1ke pogoje za rast in razvoj ter narediti posameznike, skupine, organizacije in dru\xc5\xbebo bolj u\xc4\x8dinkovite . _NEWLINE__NEWLINE_Pozitivno organizacijsko vedenje se nana\xc5\xa1a na pozitivni pristop za preu\xc4\x8ditev \xc5\xbeelenega vedenja na delovnem mestu in se lahko \xc5\xa1teje kot prvi korak pri izgradnji \xc5\xbeelenega mostu med negativnim in pozitivnim vedenjem ter vpliva na uspe\xc5\xa1nost na delovnem mestu, \xc5\xa1e posebej v hudih \xc4\x8dasih. Osredoto\xc4\x8da se na polo\xc5\xbeaj zaposlenih in njihovih zna\xc4\x8dilnostih, ki jih je znotraj organizacije mogo\xc4\x8de razvijati prek posredovanj na delovnem mestu in preko proaktivnega managementa. Ne osredoto\xc4\x8da se ve\xc4\x8d na to, kar je narobe s posamezniki, njihovim delovanjem in organizacijo, ampak poudarja posameznikove prednosti, pozitivne psiholo\xc5\xa1ke sposobnosti ter  uspe\xc5\xa1no delovanje v organizaciji. Pozitivno organizacijsko vedenje lahko razvijamo skozi treninge, razli\xc4\x8dne programe na delovnem mestu ali pa ga razvijamo sami .\n_START_SECTION_\nPozitivni psiholo\xc5\xa1ki kapital\n_START_PARAGRAPH_\nPozitivni psiholo\xc5\xa1ki kapital je konstrukt, ki predstavlja posameznikovo pozitivno zaznavo okoli\xc5\xa1\xc4\x8din in verjetnost za uspeh na temelju motivacije, truda in vztrajnosti. Je multidimenzionalen konstrukt, ki predstavlja posameznikovo pozitivno oceno dolo\xc4\x8dene situacije, razpolo\xc5\xbeljivih psiholo\xc5\xa1kih in personalnih virov ter verjetnost uspeha na osnovi lastnega truda, prizadevnosti in vztrajnosti . _NEWLINE__NEWLINE_Psiholo\xc5\xa1ki kapital gradi in dodaja vrednost temu, kar posameznik \xc5\xbee ima, kar zna, koga pozna in spodbuja razvoj posameznika od tak\xc5\xa1nega, kot je danes, do tak\xc5\xa1nega kakr\xc5\xa1en lahko postane v prihodnosti._NEWLINE__NEWLINE_Re\xc4\x8demo lahko, da je pozitivni psiholo\xc5\xa1ki kapital produkt pozitivnega organizacijskega vedenja .\n_START_SECTION_\nEvstres\n_START_PARAGRAPH_\nVe\xc4\x8dina raziskav na podro\xc4\x8dju stresa se usmerja na negativne posledice stresa, ki ga posameznik do\xc5\xbeivlja na delovnem mestu. _NEWLINE__NEWLINE_Evstres pa predstavlja pozitivno obliko stresa, ki ima pozitiven u\xc4\x8dinek na organizem, ker se le-ta nanj pozitivno odzove. Prvi ga je definiral mad\xc5\xbearski endokrinolog Hans Selye. Je del komuntinuuma, na katerem na drugi strani le\xc5\xbei stres. Evstres nenehno opozarja posameznika, da je stresor lahko izziv (ne le gro\xc5\xbenja) ter mu daje vitalno energijo za spoprijemanje z razli\xc4\x8dnimi zunanjimi in notranjimi dejavniki stresa. Evstres igra v \xc5\xbeivljenju posameznika pomembno vlogo. Brez njega bi postal depresiven in se za\xc4\x8del spra\xc5\xa1evati o pomenu \xc5\xbeivljenja. Ne bi si prizadeval dosegati zadane cilje, bil bi brez izzivov, zjutraj bi se zbujal brez pravega razloga. Evstres imenujemo tudi pozitiven stres, ki omogo\xc4\x8da ohranjanje zdravja in zadovoljstva. Ko do\xc5\xbeivljamo evstres, adrenalin uporabljamo za aktivacijo na\xc5\xa1ega telesa in misli. Na ta na\xc4\x8din u\xc4\x8dinkoviteje razmi\xc5\xa1ljamo, sprejemamo odlo\xc4\x8ditve, se razvijamo, poleg tega pa tudi do\xc5\xbeivljamo in ohranjamo pozitivne trenutke v na\xc5\xa1em \xc5\xbeivljenju .\n_START_SECTION_\nEvstres na delovnem mestu\n_START_PARAGRAPH_\nJe nadzorovana stopnja stresa, katerega rezultati se odra\xc5\xbeajo v opa\xc5\xbeeni u\xc4\x8dinkovitosti zaposlenega, v dobrih delovnih rezultatih, vrhunskih dose\xc5\xbekih. Zaposleni, ki do\xc5\xbeivlja evstres, bo npr. uspe\xc5\xa1en pri argumentaciji svojih stali\xc5\xa1\xc4\x8d, imel bo prepri\xc4\x8dljiv govor, tak \xc5\xa1portnik pa bo dosegel vrhunski rezultat. Na delovnem mestu evstres najpogosteje do\xc5\xbeivimo ob npr. napredovanju, dose\xc5\xbeenem cilju, ko smo vznemirjeni, se nau\xc4\x8dimo nekaj zanimivega, ko odkrijemo novo strast in tako dalje . _NEWLINE_ _NEWLINE__NEWLINE_Kljub temu, da so rezultati evstresa pozitivni, se moramo zavedati, da lahko preve\xc4\x8d evstresa tudi \xc5\xa1koduje na\xc5\xa1emu organizmu. Zato je pomembno, da se ob\xc4\x8dasno sprostimo in skrbimo za uravnove\xc5\xa1en stil \xc5\xbeivljenja .\n_START_SECTION_\nFenomeni\n_START_PARAGRAPH_\nFenomeni, s katerim se ukvarja pozitivna psihologija na delovnem mestu:_NEWLINE_a) sre\xc4\x8da,_NEWLINE__NEWLINE_b) veselje,_NEWLINE__NEWLINE_c) zavzetost, _NEWLINE__NEWLINE_\xc4\x8d) zanos pri delu,_NEWLINE__NEWLINE_d) motiviranost,_NEWLINE__NEWLINE_e) nadarjenost,_NEWLINE__NEWLINE_f) samozavest,_NEWLINE__NEWLINE_g) upanje,_NEWLINE__NEWLINE_h) optimizem,_NEWLINE__NEWLINE_i) pro\xc5\xbenost,_NEWLINE__NEWLINE_j) \xc4\x8duje\xc4\x8dnost.'